12. ฐานะการเงินและผลการดำเนินงาน

12.1 งบการเงิน 

  ก) สรุปรายงานการสอบบัญชี

-   สำหรับปีสิ้นสุดวันที่ 31 ธันวาคม 2543 ผู้สอบบัญชีโดย นายโสภณ เพิ่มศิริวัลลภ
    แห่งบริษัทสำนักงาน เอินส์ท แอนด์ ยัง จำกัด
    มีความเห็นในรายงานการตรวจสอบแบบไม่แสดงความเห็น
    เนื่องจากผลของความไม่แน่นอนเกี่ยวกับมูลค่าของสินทรัพย์ หนี้สิน
    และปัญหาการดำเนินงานอย่างเนื่องของกิจการ ดังรายละเอียดต่อไปนี้

-   บริษัทและบริษัทย่อยมีผลขาดทุนสะสมจากการดำเนินงานและมีหนี้สินค้างชำระเป็นจำนวนมาก
    นอกจากนี้ บริษัทและบริษัทย่อยแห่งหนึ่งได้ถูกเจ้าหนี้สถาบันการเงิน 3
    แห่งฟ้องร้องให้ชำระหนี้เงินกู้ยืมจำนวนประมาณ 734 ล้านบาท
    ซึ่งคดีอยู่ในระหว่างการพิจารณาของศาล
    ปัจจุบันบริษัทและบริษัทย่อยดังกล่าวอยู่ระหว่างการเจรจาปรับโครงสร้างหนี้
    ซึ่งความสามารถในการดำเนินธุรกิจอย่างต่อเนื่องของบริษัทและบริษัทย่อยดังกล่าวขึ้นอยู่กับความสำเร็จในการเจรจาปรับโครงสร้างหนี้ใหม่และการฟื้นตัวของสภาพเศรษฐกิจโดยรวมของประเทศ

-   เงินล่วงหน้าเพื่อซื้ออาคารชุดที่บริษัทจ่ายไปจำนวน 100.18 ล้านบาท
    ซึ่งได้จ่ายชำระไปนานแล้ว แต่บริษัทยังไม่ได้รับหนังสือแจ้งให้ไปโอนกรรมสิทธิ์
    บริษัทได้ตั้งค่าเผื่อการลดราคาของเงินล่วงหน้าเพียงจำนวน 50.09 ล้านบาท และเมื่อวันที่ 8
    กันยายน 2543 บริษัทเจ้าของโครงการได้แจ้งบอกเลิกสัญญาและริบเงินทั้งหมด อย่างไรก็ตาม
    เมื่อวันที่ 11 กันยายน 2543
    บริษัทได้ดำเนินการบอกเลิกสัญญาและเรียกเงินล่วงหน้าดังกล่าวคืน
    เนื่องจากบริษัทเจ้าของโครงการเป็นฝ่ายผิดเงื่อนไขของสัญญา
    และปัจจุบันบริษัทได้ดำเนินการฟ้องร้องต่อศาลเพื่อขอรับชำระเงินล่วงหน้าดังกล่าวคืน
    ซึ่งจำนวนเงินที่บริษัทจะได้รับคืนและค่าใช่จ่ายในการดำเนินการต่างๆ
    ยังไม่อาจทราบได้ในปัจจุบัน

-   บริษัทย่อยแห่งหนึ่งมีเงินจ่ายล่วงหน้าค่าซื้อที่ดินจำนวน 10 ล้านบาท แก่บริษัทที่เกี่ยวข้องกัน
    ซึ่งบริษัทย่อยได้ดำเนินการเพื่อขอรับคืนเงินจ่ายล่วงหน้าดังกล่าว
    และปัจจุบันบริษัทย่อยและบริษัทที่เกี่ยวข้องอยู่ระหว่างการศึกษาความเป็นไปได้ของโครงการลงทุนร่วมกัน

-   บริษัทและบริษัทย่อยมียอดเงินฝากและเงินกู้ยืมกับสถาบันการเงินหลายแห่ง
    ซึ่งผู้สอบบัญชีได้ส่งหนังสือยืนยันยอดคงเหลือดังกล่าวกับสถาบันการเงินทุกแห่ง
    จนถึงวันที่ในรายงานนี้ผู้สอบบัญชียังไม่ได้รับหนังสือยืนยันตอบกลับจากสถาบันการเงินบางแห่งเพื่อยืนยันยอดเงินกู้ยืมจำนวน
    984 ล้านบาท

-   สำหรับปีสิ้นสุดวันที่ 31 ธันวาคม 2544 ผู้สอบบัญชีโดย นายโสภณ เพิ่มศิริวัลลภ
    แห่งบริษัทสำนักงาน เอินส์ท แอนด์ ยัง จำกัด
    มีความเห็นในรายงานตรวจสอบอย่างไม่มีเงื่อนไข และเห็นว่างบการเงินนี้แสดงฐานะการเงิน
    ผลการดำเนินงานและกระแสเงินสดสำหรับปีสิ้นสุดวันที่ 31 ธันวาคม 2544
    โดยถูกต้องตามที่ควรในสาระสำคัญตามหลักการบัญชีที่รับรองทั่วไปและมีความเห็นเพิ่มเติมเกี่ยวกับรายงานการตรวจสอบของปี
    2543 ดังนี้

-   ตามที่บริษัทและบริษัทย่อยแห่งหนึ่งถูกเจ้าหนี้สถาบันการเงิน 3 แห่งฟ้องร้องให้ชำระหนี้รวม
    734 ล้านบาทนั้น ในระหว่างปี 2544
    บริษัทและบริษัทย่อยดังกล่าวได้เข้าทำสัญญาปรับโครงสร้างหนี้ที่ศาลกับเจ้าหนี้ทั้งหมดแล้ว
    นอกจากนี้ บริษัทยังได้นำทุนสำรองตามกฎหมายและส่วนเกินมูลค่าหุ้นมาหักออกจากขาดทุนสะสม
    การที่บริษัทและบริษัทย่อยจะดำเนินธุรกิจอย่างเนื่องขึ้นอยู่กับความสามารของบริษัทและบริษัทย่อยในการปฏิบัติตามแผนการปรับโครงสร้างหนี้
    ผลการดำเนินธุรกิจในอนาคต และการฟื้นตัวของสภาพเศรษฐกิจโดยรวมของประเทศ

-   เงินล่วงหน้าเพื่อซื้ออาคารชุดที่บริษัทจ่ายไปจำนวน 100.18 ล้านบาท
    และบริษัทบันทึกสำรองเผื่อขาดทุนสำหรับเงินจ่ายล่วงหน้าเพียงจำนวน 50.09 ล้านบาทนั้น ณ
    วันที่ 31 ธันวาคม 2544
    บริษัทได้บันทึกสำรองเผื่อขาดทุนสำหรับเงินจ่ายล่วงหน้าดังกล่าวทั้งจำนวนไว้ในบัญชีแล้ว

-   บริษัทย่อยได้รับคืนเงินจ่ายล่วงหน้าค่าซื้อที่ดินจำนวน 10.00 ล้านบาท ทั้งจำนวนแล้ว

-   สำหรับปีสิ้นสุดวันที่ 31 ธันวาคม 2545 ผู้สอบบัญชีโดย นายโสภณ เพิ่มศิริวัลลภ
    แห่งบริษัทสำนักงาน เอินส์ท แอนด์ ยัง จำกัด
    มีความเห็นในรายงานตรวจสอบอย่างไม่มีเงื่อนไข และเห็นว่างบการเงินนี้แสดงฐานะการเงิน
    ผลการดำเนินงานและกระแสเงินสดสำหรับปีสิ้นสุดวันที่ 31 ธันวาคม 2545
    โดยถูกต้องตามที่ควรในสาระสำคัญตามหลักการบัญชีที่รับรองทั่วไป

2)  ตารางสรุปงบการเงิน

  (รายละเอียดประกอบข้อ 12.1 ข)

12.2 คำอธิบายและการวิเคราะห์ฐานะการเงินและผลการดำเนินงาน 

1)  ผลการดำเนินงาน

  ภาพรวมของการดำเนินงาน

  รายได้ของบริษัทส่วนใหญ่มาจาก 2 ธุรกิจ คือ รายได้จากธุรกิจบรรจุภัณฑ์
  (รายได้จากการขายกระสอบปอและพลาสติก) และรายได้จากธุรกิจพัฒนาอสังหาริมทรัพย์
  (รายได้จากการขายที่ดิน บ้านพร้อมที่ดิน และรายได้ค่าบริการ) โดยในปี 2544
  บริษัทมีสัดส่วนรายได้จากธุรกิจผลิตภัณฑ์บรรจุภัณฑ์ประมาณร้อยละ 49.02 ของรายได้รวม
  และธุรกิจอสังหาริมทรัพย์ประมาณร้อยละ 48.80 ของรายได้รวม
  โดยมีรายละเอียดการเปลี่ยนแปลงและปัจจัยที่สำคัญที่มีผลกระทบต่อผลการดำเนินงานของบริษัทในช่วงที่ผ่านมา
  ดังนี้

  จากมาตรการกระตุ้นเศรษฐกิจต่างๆ ของภาครัฐบาล เช่น การลดภาษีธุรกิจอสังหาริมทรัพย์
  การลดค่าธรรมเนียมการโอนที่ดิน
  มาตรการสนับสนุนการลงทุนของผู้ประกอบการขนาดกลางและขนาดย่อย (SMEs)
  รวมทั้งอัตราดอกเบี้ยที่ลดต่ำลง ทำให้เกิดการลงทุนและการบริโภคมากขึ้น
  และส่งผลให้บริษัทมีผลการดำเนินการดีขึ้น โดยในปี 2543 บริษัทมีรายได้รวม 1,279.25
  ล้านบาท เพิ่มขึ้นจากปี 2542 ร้อยละ 62.04
  ซึ่งเป็นผลมาจากรายได้จากการขายบ้านและที่ดินที่เพิ่มขึ้นสูงจากปีก่อนจำนวน 330.44 ล้านบาท
  หรือคิดเป็นร้อยละ 159.67 เนื่องจากในปี 2543 บริษัทหันมาใช้นโยบายขายบ้านในโครงการ
  NEPP ผ่านการประมูลเพื่อปิดโครงการทำให้มีรายได้จากการขายบ้านเพิ่มขึ้น
  และบริษัทสามารถขายที่ดินในโครงการนิคมอุตสาหกรรมนวนครได้เพิ่มมากขึ้น
  และจากการขยายตัวของพื้นที่ในโครงการนิคมอุตสาหกรรมยังส่งผลให้บริษัทมีรายได้จากค่าบริการเพิ่มสูงขึ้นด้วยโดยในปี
  2543 มีจำนวนเท่ากับ 163.99 ล้านบาท เพิ่มขึ้นจากปี 2542 จำนวน 24.83 ล้านบาท
  หรือคิดเป็นร้อยละ 17.84
  รวมทั้งรายได้จากการขายบรรจุภัณฑ์ปอและพลาสติกก็มีการขยายตัวเพิ่มขึ้นเช่นเดียวกัน
  โดยเพิ่มขึ้นจากปี 2542 จำนวน 109.22 ล้านบาท หรือคิดเป็นร้อยละ 27.02
  ทั้งนี้เนื่องมาจากปริมาณความต้องการบริโภคในตลาดบรรจุภัณฑ์เพิ่มสูงขึ้นอย่างต่อเนื่อง
  รวมทั้งบริษัทสามารถขยายฐานทางการตลาดได้เพิ่มขึ้น โดยเฉพาะบรรจุภัณฑ์กระสอบปอที่ในปี
  2543 ที่มีจำนวนเท่ากับ 285.90 ล้านบาท เพิ่มขึ้นจากปี 2542 จำนวน 86.23 ล้านบาท
  หรือคิดเป็นร้อยละ 43.19

  ส่วนในปี 2544 บริษัทมีรายได้รวมเท่ากับ 1,086.04 ล้านบาท ลดลงจากปี 2543 จำนวน
  193.21 ล้านบาท หรือคิดเป็นร้อยละ 15.10
  เป็นผลจากรายได้จากการขายที่ดินในโครงการนิคมอุตสาหกรรมนวนครลดลงจำนวน 251.64
  ล้านบาท เนื่องจากยอดขายที่ดินส่วนใหญ่ทำสัญญาขายในช่วงปลายปี 2544
  จึงไม่ได้รับรู้รายได้ในปีดังกล่าว
  และสาเหตุอีกส่วนหนึ่งเป็นผลจากการปิดโครงการขายบ้านและที่ดินของ NEPP ในปี 2543
  ทำให้บริษัทมีรายได้รับจากการขายบ้านและที่ดินโครงการของ NEPP ลดลง
  แต่ในส่วนของรายได้จากการขายบรรจุภัณฑ์ปอและพลาสติกยังคงมีแนวโน้มการเติบโตเพิ่มขึ้นอย่างต่อเนื่องจากปีก่อน
  โดยในปี 2544 มีจำนวน 532.37 ล้านบาท เพิ่มขึ้นจากปี 2543 ร้อยละ 3.67
  ซึ่งเป็นผลจากยอดขายที่เพิ่มสูงขึ้นทั้งในแง่ของปริมาณและราคาของบรรจุภัณฑ์ปอ
  ส่วนบรรจุภัณฑ์พลาสติกเป็นการเพิ่มขึ้นในแง่ของปริมาณขายที่สูงขึ้นจากปีก่อนเพียงเล็กน้อย
  ซึ่งปัจจุบันบริษัทมีนโยบายที่จะขยายกำลังการผลิตของบรรจุภัณฑ์พลาสติกเพิ่มขึ้นเนื่องมาจากธุรกิจบรรจุภัณฑ์พลาสติกมีแนวโน้มที่จะขยายตัวต่อไปอีกในอนาคต
  อีกทั้งปัจจุบันบริษัทใช้กำลังการผลิตบรรจุภัณฑ์พลาสติกใกล้เต็มความสามารถที่จะผลิตได้แล้ว
  โดยในช่วงต้นบริษัทจะทำการทดสอบปริมาณความต้องการสินค้าในตลาดก่อนการตัดสินใจสั่งซื้อเครื่องจักร
  นอกจากนี้ บริษัทยังมีนโยบายที่จะปรับปรุงประสิทธิภาพในการผลิตบรรจุภัณฑ์ให้ดียิ่งขึ้น
  โดยปัจจุบันบริษัทอยู่ระหว่างการยื่นขอใบรับรองมาตรฐานอุตสาหกรรม ISO 9002 ฉบับใหม่ (ปี
  2000) แทนใบรับรองฉบับเดิมซึ่งบริษัทได้รับมาตั้งแต่ปี 2544

  ในปี 2545 บริษัทมีรายได้รวมเท่ากับ 1,371.70 ล้านบาท เพิ่มขึ้นจากปี 2544 จำนวน
  285.66 ล้านบาท หรือคิดเป็นร้อยละ 26.30
  เป็นผลมาจากรายได้จากการขายที่ดินของโครงการ นวนครที่เพิ่มขึ้น
  ซึ่งเป็นยอดขายที่เกิดขึ้นปลายปี 2544 แต่มารับรู้รายได้ในไตรมาสแรกของปี 2545
  และรายได้จากการขายที่ดินของ NEPP

  รายได้จากการขายและบริการ

  - รายได้จากธุรกิจบรรจุภัณฑ์

  ในปี 2543 บริษัทมีรายได้จากธุรกิจบรรจุภัณฑ์ 513.51 ล้านบาท เพิ่มขึ้นจากปี 2542 เพิ่มขึ้น
  109.22 ล้านบาท หรือคิดเป็นร้อยละ 27.02
  เป็นผลเนื่องจากปริมาณความต้องการบรรจุภัณฑ์ปอและพลาสติกที่เพิ่มสูงขึ้นตามการ

  ฟื้นตัวของภาวะเศรษฐกิจของประเทศ โดยเฉพาะอย่างยิ่งภาคการส่งออกสินค้าเกษตรกรรม
  และบริษัทขยายฐานของลูกค้าไปกลุ่มลูกค้าใหม่ๆ ได้เพิ่มมากขึ้น นอกจากนี้
  ยังเป็นผลจากราคาขายของบรรจุภัณฑ์ปอที่สูงตามราคาต้นทุนวัตถุดิบที่เพิ่มขึ้น ในส่วนของปี 2544
  ก็เช่นเดียวกับปี 2543 ที่รายได้เพิ่มขึ้นเป็น 532.37 ล้านบาท หรือเพิ่มขึ้นร้อยละ 3.67
  ซึ่งอยู่ในอัตราการที่ใกล้เคียงกับการขยายตัวของภาวะตลาดบรรจุภัณฑ์โดยรวม

  ในปี 2545 บริษัทมีรายได้จากธุรกิจบรรจุภัณฑ์จำนวน 552.75 ล้านบาท เพิ่มขึ้นจากปี 2544
  จำนวน 20.38 ล้านบาท หรือคิดเป็นร้อยละ 3.83
  โดยเป็นผลมาจากรายได้ของบรรจุภัณฑ์พลาสติกเพิ่มขึ้น 38.55 ล้านบาท
  และรายได้จากบรรจุภัณฑ์ปอลดลง 18.17 ล้านบาท

  - รายได้จากธุรกิจพัฒนาอสังหาริมทรัพย์

  บริษัทมีรายได้หลักจากธุรกิจพัฒนาอสังหาริมทรัพย์ 2 ส่วนคือ
  รายได้จากการขายบ้านและที่ดินและรายได้ค่าบริการ โดยในปี 2543
  บริษัทมีรายได้จากการขายบ้านและที่ดินเท่ากับ 537.39 ล้านบาท เพิ่มขึ้นจากปี 2542 ร้อยละ
  159.67 ทั้งนี้เป็นผลจากรายได้จากการขายที่ดินในโครงการนิคมอุตสาหกรรมนวนครที่มีมูลค่า
  443.11 ล้านบาท และจากที่บริษัทใช้กลยุทธ์ในการขายบ้านในโครงการของ NEPP
  โดยการประมูลผ่านตัวแทนที่บริษัทแต่งตั้งขึ้น ทำให้บริษัทมียอดขายเพิ่มสูงขึ้นเป็น 94.29 ล้านบาท
  แต่ในปี 2544 บริษัทมีรายได้จากการขายบ้านและที่ดินเท่ากับ 302.87 ล้านบาท
  ลดลงจากปีก่อนร้อยละ 43.64
  เนื่องจากรายได้จากการขายที่ดินของนิคมอุตสาหกรรมนวนครที่ลดลงและ NEPP
  ได้ปิดโครงการลงในปีก่อนหน้าแล้วทำให้ไม่มีรายได้เข้ามา

  ส่วนรายได้ค่าบริการของบริษัททั้งหมดเป็นรายได้ที่เกิดขึ้นจากการค่าบริการในนิคมอุตสาหกรรมนิคมนวนคร
  ซึ่งรายได้ส่วนใหญ่ได้จากค่าบริการสาธารณูปโภค ค่ารักษาความปลอดภัย,
  ค่าบริการระบบบำบัดน้ำเสีย และค่าเก็บขยะ เป็นต้น
  ซึ่งบริษัทจะกำหนดค่าบริการจากต้นทุนของค่าบริการในแต่ละประเภทบวกกำไรส่วนเพิ่มในอัตราที่บริษัทกำหนดไว้
  โดยในช่วงระยะเวลา 2-3 ปีที่ผ่านมา
  รายได้ค่าบริการของบริษัทมีอัตราขยายตัวเพิ่มขึ้นอย่างต่อเนื่องซึ่งเพิ่มขึ้นตามการขยายตัวของโรงงานและประชากรภายในโครงการ
  โดยในปี 2543 และ 2544 มีจำนวนเท่ากับ 163.99 และ 227.06 ล้านบาท เพิ่มขึ้นร้อยละ
  17.84 และ 38.46 ตามลำดับ

  ในปี 2545 บริษัทมีรายได้จากธุรกิจอสังหาริมทรัพย์รวมทั้งสิ้นจำนวน 779.60 ล้านบาท
  เพิ่มขึ้นจากงวดเดียวกันของปี 2544 จำนวน 249.68 ล้านบาท หรือคิดเป็นร้อยละ 47.12
  เนื่องมารายได้จากการขายที่ดินและค่าบริการในโครงการของนวนครเพิ่มขึ้นและรายได้จากการขายที่ดินของ
  NEPP

  - รายได้อื่น

  รายได้อื่นของบริษัทในปี 2543 มีจำนวนเท่ากับ 64.35 ล้านบาท เพิ่มขึ้นจากปี 2542 จำนวน
  39.06 ล้านบาทหรือคิดเป็นร้อยละ 64.75
  เป็นผลมาจากรายได้จากการโอนกลับค่าเผื่อหนี้สงสัยจะสูญและรายได้อื่นๆ
  (รายได้จากการขายเงินลงทุนในบริษัท สยาม เอ แอนด์ ซี จำกัด รายได้จากเงินปันผลรับ
  และรายได้จากการขายวัตถุดิบและสินค้าเสื่อมสภาพ) ที่เพิ่มสูงขึ้นจากปีก่อนจำนวน 24.44 และ
  12.52 ล้านบาทตามลำดับ ส่วนในปี 2545 บริษัทมีรายได้อื่น 39.34 ล้านบาท
  เพิ่มขึ้นจากปีก่อนร้อยละ 65.74 เป็นผลกำไรจากการขายเงินลงทุนชั่วคราว

  ต้นทุนขายและค่าใช้จ่ายในการขายและบริหาร

  - ต้นทุนขาย

  บริษัทมีต้นทุนขายแยกตามแหล่งที่มาของรายได้หลักได้ 3 ส่วนคือ ต้นทุนขายของธุรกิจบรรจุภัณฑ์
  ต้นทุนขายบ้านและที่ดิน และต้นทุนการให้บริการ โดยในปี 2543
  บริษัทมีต้นทุนขายรวมทั้งสิ้นเท่ากับ 825.90 ล้านบาท เพิ่มขึ้นจากปี 2542 จำนวน 388.91
  ล้านบาท หรือคิดเป็นร้อยละ 89.00 โดยสาเหตุหลักมาจากต้นทุนขายบ้านและที่ดินที่เพิ่มสูงขึ้น
  เนื่องจากในปี 2543 บริษัทมีนโยบายที่จะปิดโครงการ NEPP
  เพื่อนำเงินมาชำระหนี้ให้แก่เจ้าหนี้จึงใช้วิธีขายบ้านและที่ดินโดยประมูลผ่านบริษัทตัวแทนการประมูลซึ่งบ้านและที่ดินที่ได้ประมูลขายไปบางส่วนมีราคาต้นทุนขายที่สูงกว่าราคาขายที่ปรับราคาลงตามภาวะการแข่งขันของตลาดอสังหาริมทรัพย์
  นอกจากนี้ เป็นผลจากต้นทุนขายที่ดินในนิคมอุตสาหกรรมนวนครที่เพิ่มสูงขึ้น

  สำหรับปี 2544 บริษัทมีต้นทุนขายรวมเท่ากับ 636.62 ล้านบาท ลดลงจากปีก่อนร้อยละ 22.92
  ซึ่งเป็นผลจากต้นทุนขายบ้านและที่ดินลดลง ทั้งนี้ ตามปกติบริษัทจะมีต้นทุนขายบ้านและที่ดินไม่สูงนัก
  เนื่องจากบริษัท นวนคร จำกัด
  ซึ่งเป็นบริษัทย่อยซื้อที่ดินส่วนใหญ่มาเพื่อพัฒนาตั้งแต่ก่อตั้งบริษัทและบริษัทใช้นโยบายการบันทึกมูลค่าตามบัญชีของที่ดินและงานระหว่างก่อสร้างเพื่อจัดหาผลประโยชน์ตามราคาทุน
  ณ วันที่ได้มา เนื่องจากมีมูลค่าต่ำกว่าราคาประเมิน

  ในปี 2545 บริษัทมีต้นทุนขายรวม 821.98 ล้านบาท เพิ่มขึ้นจากปี 2544 จำนวน 185.35
  ล้านบาท หรือคิดเป็นร้อยละ 29.11 เป็นผลมาจากรายได้จากการขายที่ดินและบริการที่เพิ่มขึ้น

  ทั้งนี้ สำหรับงวด 3 เดือนแรกของปี 2545 ต้นทุนของรวมของบริษัทเป็นส่วนต้นทุนขายของ NNCL
  จำนวน 93.48 ล้านบาท หรือคิดเป็นร้อยละ 23.33 ซึ่งมีสัดส่วนที่ลดเมื่อเปรียบเทียบกับในช่วง
  2 ปีที่ผ่านมาที่อยู่ในระดับประมาณร้อยละ 50 ซึ่งเป็นผลมาจากในงวด 3 เดือนแรกของปี 2545
  NNCL มีสัดส่วนรายได้ส่วนใหญ่จากการขายที่ดินที่มีต้นทุนต่ำ จึงทำให้ต้นทุนขายของ NNCL
  ในงวดเวลาดังกล่าวต่ำกว่าช่วงเวลาที่ผ่านมา

  - ค่าใช้จ่ายในการขายและบริหาร

  ในปี 2543 บริษัทมีค่าใช้จ่ายในการขายและบริหาร 218.80 ล้านบาท เพิ่มขึ้นจากปี 2542
  จำนวน 72.50 ล้านบาท หรือคิดเป็นร้อยละ 49.55
  เนื่องจากค่าใช้จ่ายด้านค่าคอมมิชชั่นในการขายที่เพิ่มสูงขึ้นตามยอดขาย
  และค่าธรรมเนียมที่จ่ายให้กับบริษัทตัวแทนในการประมูล ในปี 2544 มีจำนวนเท่ากับ 161.40
  ล้านบาท ลดลงจากปี 2543 ร้อยละ 26.24
  เนื่องจากค่าใช้จ่ายด้านค่าคอมมิชชั่นในการขายลดลง

  ในปี 2545 บริษัทมีค่าใช้จ่ายในการขายและบริหาร 262.94 ล้านบาท เพิ่มขึ้นจากปี 2544
  จำนวน 103.97 ล้านบาท หรือคิดเป็นร้อยละ 65.40
  ค่าใช้จ่ายที่เพิ่มขึ้นส่วนใหญ่เป็นค่าใช้จ่ายที่เกี่ยวข้องกับการขายที่ดินของโครงการนวนคร

  กำไร

  - กำไรขั้นต้น

  ในปี 2543 บริษัทมีกำไรขั้นต้นเท่ากับ 388.99 ล้านบาท หรือคิดเป็นร้อยละ 32.02
  ของรายได้จากการขายและบริการ และมีสัดส่วนที่ลดลงจากปี 2542 ที่เท่ากับร้อยละ 41.77
  ของรายได้จากการขายและบริการ ทั้งนี้เป็นผลจากต้นทุนการขายบ้านและที่ดินที่เพิ่มสูง
  ดังที่กล่าวไว้แล้วในหัวข้อต้นทุนขาย สำหรับปี 2544 บริษัทกำไรขั้นต้นเท่ากับ 425.68 ล้านบาท
  หรือคิดเป็นร้อยละ 40.07 เพิ่มขึ้นจากปี 2543 เป็นผลจากโครงการบ้านและที่ดินของ NEPP
  ได้ประมูลขายไปหมดแล้วตั้งแต่ปี 2543 บริษัทจึงไม่ต้องรับรู้ต้นทุนขายที่สูงกว่าราคาขายในปีนี้
  ทำให้ยอดต้นทุนอยู่ในเกณฑ์ปกติที่ใกล้เคียงกับปี 2542

  ในปี 2545 บริษัทมีกำไรขั้นต้นเท่ากับ 510.38 ล้านบาท หรือคิดเป็นร้อยละ 38.31
  ของรายได้จากการขายและบริการ โดยมีสัดส่วนลดลงจากปี 2544 ที่เท่ากับร้อยละ 40.07
  ของรายได้จากการขายและบริการ ทั้งนี้เป็นผลมาจากรายได้จากการขายที่ดินของ NEPP
  ซึ่งมีต้นทุนขายสูงกว่าของนวนคร

  - กำไรสุทธิ

  ในปี 2543 บริษัทมีขาดทุนสุทธิเท่ากับ 142.30 ล้านบาท ลดลง 38.89 ล้านบาท
  หรือคิดเป็นร้อยละ 21.47 เมื่อเทียบกับปี 2542 ที่มีผลขาดทุนสุทธิเท่ากับ 181.19 ล้านบาท
  ทั้งนี้เป็นผลจากผลขาดทุนจากการด้อยค่าของสินทรัพย์และดอกเบี้ยจ่ายที่ลดลง

  สำหรับในปี 2544 บริษัทมีกำไรสุทธิ 77.47 ล้านบาท เพิ่มขึ้นจากปีก่อน 219.76 ล้านบาท
  หรือคิดเป็นร้อยละ 154.44 เนื่องจากในปี 2544
  บริษัทประสบความสำเร็จในการปรับโครงสร้างหนี้กับเจ้าหนี้สถาบันการเงินทำให้มีภาระดอกเบี้ยจ่ายลดลง
  รวมทั้งรับรู้กำไรจากการปรับโครงสร้างหนี้เพิ่มขึ้น

  ในปี 2545 บริษัทมีกำไรสุทธิ 108.30 ล้านบาท เพิ่มขึ้น 30.83 ล้านบาท หรือคิดเป็นร้อยละ
  39.80 เมื่อเทียบกับปี 2544 ที่มีผลกำไรสุทธิ 77.47 ล้านบาท
  โดยมีสาเหตุหลักมาจากยอดขายที่ดินที่เพิ่มขึ้น รวมทั้งภาระดอกเบี้ยจ่ายที่ลดลง 33.94 ล้านบาท

  เมื่อพิจารณาอัตราผลตอบแทนผู้ถือหุ้นในช่วง 2-3 ปีที่ผ่านมา
  (อัตรากำไรสุทธิก่อนรายการพิเศษต่อส่วนของผู้ถือหุ้น)
  ปรากฏว่าบริษัทมีผลการดำเนินงานติดลบมาโดยตลอด แต่มีแนวโน้มที่ดีขึ้น โดยในปี 2542 ,
  2543 และ 2544 เท่ากับร้อยละ –58.23 , -28.42 และ –9.33 ตามลำดับ
  ทั้งนี้เป็นผลจากผลประกอบการของบริษัทที่ดีขึ้นสืบเนื่องจากต้นทุนขายบ้านและที่ดินที่ลดลงจากปีก่อน
  และความสำเร็จในการปรับโครงสร้างหนี้ในช่วงเวลาที่ผ่านมาทำให้ภาระดอกเบี้ยจ่ายของบริษัทลดลง
  และสำหรับงวด 3 เดือนแรกของปี 2545 บริษัทมีอัตราผลตอบแทนผู้ถือหุ้นเท่ากับร้อยละ 46.62
  ซึ่งเป็นผลจากผลประกอบการของบริษัทที่ดีขึ้นต่อเนื่องจากปีก่อน
  อีกทั้งบริษัทมีภาระดอกเบี้ยจ่ายลดลง

2)  ฐานะการเงิน

  ส่วนประกอบของสินทรัพย์

  ณ 31 ธันวาคม 2545 บริษัทมีสินทรัพย์รวม 2,190.89 ล้านบาท เพิ่มขึ้นจากปี 2544 จำนวน
  266.62 ล้านบาท หรือคิดเป็นร้อยละ 13.86
  โดยมีรายละเอียดการเปลี่ยนแปลงส่วนประกอบของของสินทรัพย์ในรอบปีที่ผ่านมา ดังนี้

  - สินทรัพย์หมุนเวียน

  ณ 31 ธันวาคม 2544 บริษัทมีสินทรัพย์หมุนเวียนเท่ากับ 1,241.56 ล้านบาท ลดลง 527.18
  ล้านบาท หรือคิดเป็นร้อยละ 29.81 เมื่อเทียบกับปี 2543 ที่เท่ากับ 1,768.74 ล้านบาท
  โดยเป็นผลจากการนำเงินสดและเงินฝากธนาคารไปใช้หมุนเวียนในกิจการจำนวน 101.83
  ล้านบาท และการลดลงของที่ดินและงานระหว่างก่อสร้างเพื่อจัดหาประโยชน์จำนวน 560.03
  ล้านบาท ซึ่งเป็นที่ดินในส่วนของ SIP ที่นำไปชำระหนี้ให้แก่เจ้าหนี้สถาบันการเงินและกนอ.
  ตามสัญญาปรับโครงสร้างหนี้ของบริษัท

  ณ 31 ธันวาคม 2545 บริษัทมีสินทรัพย์หมุนเวียนเท่ากับ 1,517.37 ล้านบาท เพิ่มขึ้นจากสิ้นปี
  2544 จำนวน 276.76 ล้านบาท หรือคิดเป็นร้อยละ 22.31
  โดยเป็นผลจากเงินสดและเงินฝากธนาคารที่ได้จากการดำเนินงานเพิ่มขึ้นจำนวน 82.96
  ล้านบาท และมีการเพิ่มขึ้นของที่ดินและงานระหว่างก่อสร้างเพื่อจัดหาผลประโยชน์จำนวน
  306.07 ล้านบาท แต่มีการลดลงในส่วนของลูกหนี้การค้าจำนวน 94.04 ล้านบาท
  และสินค้าคงเหลือ-สุทธิลดลงอีก 34.73 ล้านบาท

  - เงินลงทุนและเงินให้กู้ยืม

  ณ 31 ธันวาคม 2545 บริษัทมีเงินลงทุนและเงินให้กู้ยืมทั้งสิ้นเท่ากับ 12.40 ล้านบาท
  ลดลงจากปี 2544 จำนวน 4.66 ล้านบาท หรือคิดเป็นร้อยละ 27.31
  เป็นผลจากบริษัทได้ขายเงินลงทุนในบริษัท แฮบบิแทท อินดัสตรีส์(ประเทศไทย) จำกัด จำนวน
  1.80 ล้านบาท และได้รับคืนเงินให้กู้ยืมระยะยาวแก่บุคคลที่เกี่ยวข้องกัน จำนวน 3.71 ล้านบาท

  - ที่ดิน อาคาร อุปกรณ์ และที่ดินรอการพัฒนา

  ณ 31 ธันวาคม 2545 บริษัทมีที่ดิน อาคาร อุปกรณ์ และที่ดินรอการพัฒนาเท่ากับ 655.39
  ล้านบาท ลดลงจากปี 2544 จำนวน 4.96 ล้านบาท หรือคิดเป็นร้อยละ 0.75
  เนื่องมาจากบริษัทได้ขายที่ดินของ NEPP จำนวน 139.27 ล้านบาท โดยเป็นราคาต้นทุนที่ดิน
  จำนวน 124.01 ล้านบาท

  - สินทรัพย์อื่น

  ณ 31 ธันวาคม 2545 บริษัทมีสินทรัพย์อื่นเท่ากับ 4.77 ล้านบาท ลดลงจากปี 2544 จำนวน
  0.54 ล้านบาท หรือคิดเป็นร้อยละ 10.13

  คุณภาพของสินทรัพย์

  - ลูกหนี้การค้า

  ณ 31 ธันวาคม 2545 บริษัทมียอดลูกหนี้การค้ารวมทั้งสิ้น 130.51 ล้านบาท
  โดยบริษัทได้มีการตั้งสำรองค่าเผื่อสงสัยจะสูญแล้วจำนวนทั้งสิ้น 11.62 ล้านบาท
  หรือคิดเป็นร้อยละ 8.90 ของยอดลูกหนี้การค้ารวม
  ซึ่งเป็นการตั้งสำรองในส่วนของลูกหนี้การค้าที่ค้างชำระเกิน 1 ปีทั้งจำนวน
  และตั้งสำรองในส่วนของลูกหนี้การค้าที่ค้างชำระตั้งแต่ 6-12 เดือนบางส่วน
  โดยในการตั้งสำรองบริษัทจะประมาณจากประสบการณ์ในการเรียกเก็บเงินและฐานะการเงินปัจจุบันของลูกหนี้ซึ่งบริษัทคาดว่าไม่สามารถเรียกเก็บเงินได้
  ทั้งนี้ ณ วันสิ้นงวดดังกล่าว บริษัทมียอดลูกหนี้ค้างชำระน้อยกว่า 3 เดือนเป็นสัดส่วนร้อยละ
  96.15 ของลูกหนี้การค้าสุทธิ ดังนั้น
  จากหลักเกณฑ์ดังกล่าวบริษัทจึงคิดว่าการตั้งสำรองดังกล่าวมีความเพียงพอแล้ว
  (รายละเอียดเพิ่มเติมสามารถดูได้จากหมายเหตุประกอบงบการเงินปี 2545 ข้อ 5)

  - สินค้าคงเหลือ

  สินค้าคงเหลือของบริษัทส่วนใหญ่เป็นสินค้าสำเร็จรูปและวัตถุดิบของผลิตภัณฑ์ปอและพลาสติก
  ซึ่งมีไม่การเสื่อมสภาพและสามารถนำกลับมาใช้ในการผลิตใหม่ได้
  ดังนั้นบริษัทจึงไม่มีการตั้งสำรองในรายการดังกล่าวแต่อย่างใด

  - เงินลงทุนในบริษัท เอ็นอีพี พรอพเพอร์ตี้ จำกัด

  ในปี 2543 บริษัทมีเงินลงทุนในบริษัท เอ็นอีพี พรอพเพอร์ตี้ จำกัด (บริษัทย่อย) จำนวน
  200.00 ล้านบาท หรือคิดเป็นร้อยละ 100 ของทุนจดทะเบียน ซึ่ง ณ วันสิ้นงวดปี 2543 NEPP
  มีขาดทุนสะสม 461.07 ล้านบาท บริษัทจึงได้ตั้งค่าเผื่อขาดทุนจากเงินลงทุนเป็นจำนวนทั้งสิ้น
  291.46 ล้านบาท ต่อมาในปี 2544 NEPP ได้เพิ่มทุนจดทะเบียนจาก 496 ล้านบาท เป็น 680
  ล้านบาท เพื่อนำเงินที่ได้จากการเพิ่มทุนมาชำระหนี้ให้แก่บริษัท ซึ่งส่งผลให้ NEPP
  ไม่มีภาระหนี้สินใดๆ แต่ยังมีผลขาดทุนสะสมคงเหลืออยู่ในบัญชี ณ วันสิ้นงวดปี 2544 อีกจำนวน
  505.74 ล้านบาท และมีส่วนของผู้ถือหุ้น จำนวน 174.54 ล้านบาท ต่อมาเมื่อวันที่ 10 เมษายน
  2545 NEPP ได้จดทะเบียนลดทุนเพื่อล้างขาดทุนสะสมทั้งจำนวน ทำให้มีทุนจดทะเบียนคงเหลือ
  175.00 ล้านบาท และส่งผลให้ NEPP มีความพร้อมที่จะดำเนินธุรกิจต่อไปได้
  ในขณะที่บริษัทไม่ต้องรับรู้ผลขาดทุนจากเงินลงทุนใน NEPP เพิ่มขึ้นอีกต่อไป
  ปัจจุบันจดทะเบียนเลิกบริษัทกับกระทรวงพาณิชย์ เมื่อวันที่ 10 กุมภาพันธ์ 2546

  - เงินให้กู้ยืมระยะยาวแก่บริษัท สวนอุตสาหกรรมสระบุรี จำกัด

  ภายหลังจากที่ประเทศไทยประสบกับภาวะวิกฤตเศรษฐกิจในปี 2540
  ส่งผลให้ธุรกิจอุตสาหกรรมต่างๆ ปิดตัวลง หรือไม่ก็ชะลอการลงทุนออกไป ทำให้ SIP
  ไม่สามารถขายที่ดินภายในโครงการนิคมอุตสาหกรรมสระบุรีได้
  อีกทั้งเงินลงทุนในโครงการดังกล่าวส่วนใหญ่เป็นเงินที่ได้มาจากการกู้ยืมทำให้บริษัทมีภาระค่าใช้จ่ายด้านดอกเบี้ยจ่ายที่สูง
  รวมทั้ง SIP ยังมีภาระค่าใช้จ่ายในการบริหารและค่าบำรุงรักษาโครงการที่ต้องจ่ายให้กนอ.อีก
  70 ล้านบาท ซึ่งจากสาเหตุที่กล่าวมาข้างต้น ทำให้ SIP
  ประสบปัญหาการเงินเป็นอย่างมากไม่สามารถจ่ายชำระหนี้ให้แก่เจ้าหนี้ได้ ดังนั้นในปี 2544 SIP
  จึงได้เข้าทำสัญญาปรับโครงสร้างหนี้กับการนิคมอุตสาหกรรมแห่งประเทศไทย
  เจ้าหนี้สถาบันการเงิน และบริษัท รวมเป็นเงินต้นและดอกเบี้ยค้างชำระทั้งสิ้น 1,226.8
  ล้านบาท ซึ่งในจำนวนดังกล่าวเป็นเงินต้นและดอกเบี้ยค้างชำระที่ SIP กู้ยืมจากบริษัทจำนวน
  536 ล้านบาท โดยตามสัญญาปรับโครงการสร้าง SIP
  ต้องโอนรายได้จากขายที่ดินและกรรมสิทธิ์ที่ดินที่มีอยู่ทั้งหมดเพื่อตีชำระหนี้ให้แก่การนิคมอุตสาหกรรมแห่งประเทศไทยและเจ้าหนี้สถาบันการเงินก่อน
  เนื่องจากเป็นภาระหนี้ที่มีหลักประกัน ซึ่งในการโอนที่ดินดังกล่าวข้างต้น ทำให้ SIP
  ไม่มีทรัพย์สินใดคงเหลืออยู่ แต่ยังคงมีหนี้ค้างชำระกับบริษัท เป็นจำนวนเงิน 536 ล้านบาท
  ซึ่งตามพระราชกฤษฎีกาออกตามความในประมวลรัษฎากรว่าด้วยการยกเว้นรัษฎากร (ฉบับที่
  360) พ.ศ. 2542
  ได้เปิดโอกาสให้เจ้าหนี้อื่นที่ไม่ใช่สถาบันการเงินเข้าทำการปรับปรุงโครงสร้างหนี้ร่วมกับเจ้าหนี้สถาบันการเงิน
  และได้รับสิทธิประโยชน์ทางด้านภาษีโดยสามารถรับรู้ผลขาดทุนที่เกิดจากการปรับโครงสร้างหนี้เป็นค่าใช้จ่ายของบริษัทได้เช่นเดียวกับสถาบันการเงิน
  ดังนั้น SIP จึงชำระเงินให้แก่บริษัทเป็นจำนวน 0.10 ล้านบาท
  และบริษัทได้ยกหนี้ส่วนที่เหลือจำนวน 535.9 ล้านบาท ให้แก่ SIP ทำให้ปัจจุบัน SIP
  ไม่มีทรัพย์สินและภาระหนี้สินใดๆ คงเหลืออยู่
  และบริษัทได้รับรู้ผลขาดทุนดังกล่าวเป็นค่าใช้จ่ายของบริษัทในปี 2544
  ปัจจุบันจดทะเบียนเลิกบริษัทกับกระทรวงพาณิชย์ เมื่อวันที่ 7 กุมภาพันธ์ 2546

  - เงินลงทุนระยะยาวอื่น

  ณ 31 ธันวาคม 2544 บริษัทมีเงินลงทุนระยะยาวอื่นรวมเท่ากับ 167.17 ล้านบาท
  บริษัทได้มีการตั้งสำรองการด้อยค่าของเงินลงทุนเพิ่มขึ้นอีก 16.09 ล้านบาท ทำให้ ณ 31
  ธันวาคม 2544
  บริษัทมีการตั้งสำรองค่าเผื่อผลขาดทุนจากการด้อยค่าของเงินลงทุนระยะยาวอื่นทั้งสิ้น 154.77
  ล้านบาท หรือคิดเป็นร้อยละ 92.58 ของเงินลงทุน ทำให้เหลือเงินลงทุนระยะยาวอื่นสุทธิ
  12.40 ล้านบาท ทั้งนี้
  บริษัทได้ตั้งสำรองเต็มจำนวนในส่วนของเงินลงทุนในบริษัทที่มีผลขาดทุนเกินส่วนทุน คือบริษัท
  พี.เค.เอส. ดีเวลลอปเมนท์ จำกัด ซึ่งมีมูลค่าเงินลงทุนเท่ากับ 154.10 ล้านบาท
  และตั้งสำรองในบริษัท บางกอกคลับ จำกัด อีกบางส่วนจำนวน 0.67 ล้านบาท
  ซึ่งการตั้งสำรองดังกล่าวเพียงพอแล้ว

  - ที่ดินและงานระหว่างก่อสร้างเพื่อจัดหาผลประโยชน์ และที่ดินรอการพัฒนา

  ณ 31 ธันวาคม 2544 NEPP
  ได้มีการตั้งสำรองค่าเผื่อขาดทุนจากการด้อยค่าของที่ดินและงานระหว่างก่อสร้างเพื่อจัดหาผลประโยชน์
  และที่ดินรอการพัฒนาทั้งสิ้นจำนวน 95.72 และ 33.00 ล้านบาทตามลำดับอย่างเพียงพอแล้ว
  เนื่องจากราคาตามบัญชีที่ดินที่เหลืออยู่ทั้งหมดของบริษัทมีมูลค่าไม่สูงกว่าราคาตลาดปัจจุบัน

  - ที่ดิน อาคาร และอุปกรณ์

  ในปี 2542 - 2544 บริษัทได้จัดให้มีการประเมินราคาที่ดิน อาคาร และอุปกรณ์ของบริษัท
  และได้บันทึกมูลค่าที่เพิ่มขึ้นไว้ในรายการส่วนเกินทุนจากการตีราคาสินทรัพย์ในส่วนของผู้ถือหุ้น
  โดย ณ 31 ธันวาคม 2545 บริษัทมีส่วนที่เกินทุนจากการตีราคาสินทรัพย์จำนวน 383.78
  ล้านบาท

3)  สภาพคล่อง

  กระแสเงินสด

  ในปี 2543 บริษัทมีกระแสเงินสดจากกิจกรรมดำเนินงาน 406.51 ล้านบาท
  ซึ่งส่วนใหญ่เกิดจากที่ดินและงานระหว่างก่อสร้างเพื่อจัดหาผลประโยชน์ลดลง 252.75 ล้านบาท
  เนื่องมาจากการขายบ้านและที่ดินของ NNCL และ NEPP
  และมีหนี้สินที่เป็นดอกเบี้ยและค่าใช้จ่ายค้างจ่ายเพิ่มขึ้นอีก 207.72 ล้านบาท
  ซึ่งเป็นผลจากการปรับโครงสร้างหนี้ยังไม่แล้วเสร็จ
  นอกจากนี้บริษัทยังมีกระแสเงินสดจากกิจกรรมลงทุนเพิ่มขึ้นอีก 19.00 ล้านบาท
  ซึ่งเป็นกระแสเงินสดที่เกิดจากการขายเงินลงทุนในบริษัท ซีเอ็นซี อินเตอร์เนชั่นแนล จำกัด
  ในขณะที่บริษัทมีกระแสเงินสดใช้ไปในกิจกรรมจัดหาเงินจำนวน 296.59 ล้านบาท
  โดยส่วนใหญ่เป็นการจ่ายชำระหนี้เงินกู้ยืม ซึ่งจากปัจจัยต่างๆ ดังกล่าวทำให้ปี 2543
  บริษัทมีเงินสดและรายการเทียบเท่าเงินสดเพิ่มขึ้นสุทธิ 128.92 ล้านบาท

  สำหรับปี 2544 บริษัทมีเงินสดและรายการเทียบเท่าเงินสดลดลงสุทธิ 100.84 ล้านบาท
  เป็นส่วนของกระแสเงินสดใช้ไปในกิจกรรมดำเนินงาน 45.81 ล้านบาท
  กระแสเงินสดใช้ไปในกิจกรรมลงทุน 26.31 ล้านบาท
  และกระแสเงินสดใช้ไปในกิจกรรมจัดหาเงิน 28.73 ล้านบาท
  ซึ่งกระแสเงินสดที่ได้จากกิจกรรมการดำเนินงานส่วนใหญ่เป็นกำไรจากการดำเนินงานในรูปเงินสด
  304.37 ล้านบาท แต่เมื่อหักด้วยเงินทุนหมุนเวียนที่ใช้ในกิจกรรมดำเนินงาน 216.62 ล้านบาท
  และหักรายการพิเศษได้แก่กำไรจากการปรับโครงสร้างหนี้ 133.55 ล้านบาท
  จะทำให้บริษัทมีกระแสเงินสดสุทธิจากการดำเนินงานใช้ไป 45.81 ล้านบาท

  ในปี 2545 บริษัทมีเงินสดและรายการเทียบเท่าเงินสดเพิ่มขึ้นสุทธิ 82.96 ล้านบาท
  เป็นส่วนของกระแสเงินสดที่ได้มาจากการดำเนินงานจำนวน 50.47 ล้านบาท
  กระแสเงินสดใช้ไปในกิจกรรมลงทุน 46.84 ล้านบาท
  และกระแสเงินสดใช้ไปในกิจกรรมจัดหาเงิน 79.33 ล้านบาท
  ซึ่งกระแสเงินสดที่ได้จากกิจกรรมการดำเนินงานส่วนใหญ่เป็นกำไรจากการดำเนินงานในรูปเงินสด
  184.17 ล้านบาท แต่เมื่อหักด้วยเงินทุนหมุนเวียนที่ใช้ในกิจกรรมดำเนินงาน 106.47 ล้านบาท
  และหักรายการพิเศษได้แก่กำไรจากการปรับโครงสร้างหนี้ 27.23 ล้านบาท
  จะทำให้บริษัทมีกระแสเงินสดสุทธิจากการดำเนินงานได้มา 50.47 ล้านบาท

  อัตราส่วนสภาพคล่อง

  ณ สิ้นปี 2544 บริษัทมีอัตราส่วนสภาพคล่องเท่ากับ 5.42 เท่า สูงขึ้นจากปี 2543 ที่เท่ากับ
  0.95 เท่า ทั้งนี้เป็นผลมาจากในปี 2544
  บริษัทประสบความสำเร็จในการเจรจาปรับโครงสร้างหนี้กับเจ้าหนี้สถาบันการเงินและเจ้าหนี้กนอ.โดยจ่ายชำระหนี้บางส่วน
  ลดหนี้ในส่วนของดอกเบี้ยค้างชำระ และยืดระยะเวลาชำระหนี้
  ดังนั้นจึงส่งผลให้หนี้สินหมุนเวียนของบริษัทลดลงเป็นจำนวนมาก โดย ณ สิ้นปี 2544
  บริษัทมีหนี้สินหมุนเวียน 228.98 ล้านบาท ลดลง 1,624.92 ล้านบาท เมื่อเทียบกับปี 2543
  ซึ่งเท่ากับ 1,853.90 ล้านบาท
  และจากเหตุผลดังกล่าวยังส่งผลให้อัตราส่วนสภาพคล่องหมุนเร็วของบริษัทเพิ่มสูงขึ้นด้วย
  โดยเพิ่มขึ้นจากปี 2543 ที่เท่ากับ 0.16 เท่า เป็น 1.34 เท่า ในปี 2544 แต่อย่างไรก็ตาม
  บริษัทยังมีภาระที่ต้องจัดหาเงินมาเพื่อจ่ายชำระดอกเบี้ยสำหรับเงินกู้ที่ได้ยืดอายุออกไปตามสัญญาการปรับโครงสร้างหนี้ทุกเดือน
  แต่บริษัทก็ยังเชื่อว่าบริษัทมีกระแสเงินสดได้มาจากกิจกรรมดำเนินงานเพียงพอที่จะสามารถจ่ายชำระดอกเบี้ยและเงินกู้ดังกล่าวได้

  สำหรับ ณ 31 ธันวาคม 2545 บริษัทมีอัตราส่วนสภาพคล่อง 2.88 เท่า ซึ่งลดลงเมื่อเทียบกับ ณ
  สิ้นปี 2544 ทั้งนี้เป็นผลมาจากบริษัท นวนคร
  จำกัดมีเงินเบิกเกินบัญชีและเงินกู้ยืมระยะสั้นจากสถาบันการเงินเพิ่มขึ้น

4)  แหล่งที่มาของเงินทุน

  อัตราส่วนหนี้สินต่อส่วนของผู้ถือหุ้น

  ณ สิ้นปี 2544 บริษัทมีอัตราส่วนหนี้สินต่อส่วนของผู้ถือหุ้นตามงบการเงินรวมเท่ากับ 1.94 เท่า
  (อัตราส่วนหนี้สินต่อส่วนของผู้ถือหุ้นตามงบการเงินเดี่ยว (เฉพาะธุรกิจบรรจุภัณฑ์) เท่ากับ 3.53
  เท่า) ลดลงจากปี 2543 ที่เท่ากับ 3.68 เท่า เนื่องจากในปี 2544
  บริษัทประสบความสำเร็จในการปรับโครงสร้างหนี้ทำให้หนี้สินลดลง
  รวมทั้งบริษัทมีส่วนของผู้ถือหุ้นเพิ่มสูงขึ้นซึ่งเป็นผลจากกำไรจากการดำเนินงานดีขึ้นส่งผลให้ขาดทุนสะสมของบริษัทลดลง
  และเมื่อพิจารณาเปรียบเทียบกับบริษัทที่อยู่ในอุตสาหกรรมบรรจุภัณฑ์ จำนวน 13 บริษัท
  (ข้อมูลจากตลาดหลักทรัพย์แห่งประเทศไทย ณ 31 ธันวาคม 2544)
  พบว่าอัตราหนี้สินต่อส่วนของผู้ถือหุ้นของบริษัทมีสัดส่วนที่ต่ำกว่าอัตราส่วนหนี้สินต่อส่วนของผู้ถือหุ้นเฉลี่ยของบริษัทที่อยู่ในอุตสาหกรรมที่เท่ากับ
  3.27 เท่า

  สำหรับ ณ 31 ธันวาคม 2545
  บริษัทมีอัตราส่วนหนี้สินต่อส่วนของผู้ถือหุ้นตามงบการเงินรวมเท่ากับ 1.69 เท่า
  (อัตราส่วนหนี้สินต่อส่วนของผู้ถือหุ้นตามงบการเงินเดี่ยวเท่ากับ 1.79 เท่า) ซึ่งลดลงจากสิ้นปี
  2544 เนื่องจาก ณ 31 ธันวาคม 2545 บริษัทมีส่วนของผู้ถือหุ้นเพิ่มขึ้นจากสิ้นปี 2544 จำนวน
  160.70 ล้านบาท แต่ในส่วนของหนี้สินมีการเปลี่ยนแปลงเพิ่มขึ้นเพียง 105.92 ล้านบาท

  ส่วนของผู้ถือหุ้น

  ณ สิ้นปี 2544 บริษัทมีส่วนของผู้ถือหุ้นรวมเท่ากับ 653.40 ล้านบาท เพิ่มขึ้นจากปี 2543 จำนวน
  104.07 ล้านบาท หรือคิดเป็นร้อยละ 18.94 เนื่องจากในปี 2544
  บริษัทมีกำไรสุทธิและส่วนของผู้ถือหุ้นส่วนน้อยเพิ่มขึ้นจำนวน 77.47 และ 24.88 ล้านบาท

  สำหรับ ณ 31 ธันวาคม 2545 บริษัทมีส่วนของผู้ถือหุ้นรวม 814.10 ล้านบาท เพิ่มขึ้นจากสิ้นปี
  2544 จำนวน 160.70 ล้านบาท หรือคิดเป็นร้อยละ 24.59
  เป็นผลมาบริษัทมีกำไรสุทธิและส่วนของผู้ถือหุ้นส่วนน้อยเพิ่มขึ้น จำนวน 30.83 และ 36.97
  ล้านบาท

  หนี้สิน

  ณ สิ้นปี 2544 บริษัทมีหนี้สินรวมเท่ากับ 1,270.87 ล้านบาท ลดลงจากปี 2543 จำนวน
  752.76 ล้านบาท หรือคิดเป็นร้อยละ 37.20
  เป็นผลมาจากการปรับโครงสร้างหนี้โดยการจ่ายชำระเงินและโอนสินทรัพย์บางส่วนชำระหนี้
  จำนวน 474.39 ล้านบาท และเจ้าหนี้ลดหนี้ให้บางส่วนจำนวน 186.72 ล้านบาท นอกจากนี้
  บริษัท นวนคร จำกัด (บริษัทย่อย) มีหนี้สินจำนวน 137.60 ล้านบาท
  ที่มีเงื่อนไขให้บริษัทต้องดำรงอัตราส่วนทางการเงินตามงบการเงินของบริษัทย่อยบางประการ
  ได้แก่ การดำรงอัตราส่วนหนี้ต่อเงินกองทุน ไม่เกิน 1.5 ต่อ 1 ซึ่งปัจจุบันเท่ากับ 0.29 ต่อ 1
  และ Interest Coverage Ratio ไม่น้อยกว่า 1 เท่า ซึ่งปัจจุบันเท่ากับ 7.42 เท่า
  ทั้งนี้ถ้าบริษัทย่อยไม่สามารถปฏิบัติตามเงื่อนไขดังกล่าวได้จะทำให้บริษัทย่อยถูกเรียกให้ชำระหนี้ทั้งหมดในทันที
  แต่อย่างไรก็ตาม
  ปัจจุบันมีบริษัทย่อยดังกล่าวมีฐานะการเงินและผลการดำเนินงานที่ดีและจ่ายชำระหนี้อย่างสม่ำเสมอมาโดยตลอด
  ดังนั้นบริษัทจึงเชื่อว่าปัจจัยดังกล่าวไม่ส่งผลกระทบต่อบริษัทแต่อย่างใด

  สำหรับ ณ 31 ธันวาคม 2545 บริษัทมีหนี้สินรวม 1,376.78 ล้านบาท เพิ่มขึ้นจากสิ้นปี 2544
  จำนวน 105.92 ล้านบาท หรือคิดเป็นร้อยละ 8.33
  เนื่องมาจากบริษัทมีภาษีเงินได้นิติบุคคลค้างจ่ายเพิ่มขึ้นจำนวน 34.89 ล้านบาท
  และเงินกู้ยืมระยะยาวลดลง 30.20 ล้านบาท

5)  การซื้อที่ดินเพื่อพัฒนาเป็นนิคมอุตสาหกรรมของบริษัท นวนคร จำกัด (บริษัทย่อย)

  ที่ประชุมวิสามัญผู้ถือหุ้นของบริษัทครั้งที่ 1/2545 ประชุมเมื่อวันที่ 11 กุมภาพันธ์ 2545
  มีมติให้บริษัท นวนคร จำกัด ซื้อที่ดินจำนวน 1,174 ไร่ 2 งาน 76 ตารางวา
  ซึ่งอยู่ที่ถนนมิตรภาพ กม. 230 ตำบลนากลาง อำเภอสูงเนิน จังหวัดนครราชสีมา จากบริษัท
  พี.เค.เอส. ดีเวลลอปเมนท์ จำกัด มูลค่า 411 ล้านบาท
  เพื่อนำมาพัฒนาจัดสร้างเป็นนิคมอุตสาหกรรม
  ทั้งนี้เนื่องจากบริษัทย่อยซึ่งดำเนินธุรกิจนิคมอุตสาหกรรมในพื้นที่เขตส่งเสริมการลงทุนเขต 1
  มีพื้นที่เหลือลดลงเป็นลำดับ
  ประกอบกับพื้นที่ของโครงการเดิมมีราคาสูงและมีข้อจำกัดที่ผู้ซื้อซึ่งได้รับการส่งเสริมการลงทุนในบางธุรกิจไม่สามารถซื้อที่ดินในเขตส่งเสริมการลงทุนเขต
  1 ได้ ทำให้บริษัทย่อยขาดโอกาสในการขาย
  ดังนั้นบริษัทย่อยจึงมีความจำเป็นต้องมีโครงการเพิ่มขึ้นเพื่อสร้างความต่อเนื่องของการดำเนินธุรกิจในระยะยาวและเพื่อเพิ่มศักยภาพในการแข่งขัน
  โดยที่ดินที่ซื้อมาเพื่อนำไปพัฒนาเป็นนิคมอุตสาหกรรมดังกล่าวเป็นที่ดินที่ตั้งอยู่ในเขตส่งเสริมการลงทุนเขต
  3 ซึ่งมีราคาต่ำกว่าและมีสิทธิผลประโยชน์ด้านการส่งเสริมการลงทุนจาก BOI
  มากกว่าโครงการเดิม นอกจากนี้ พื้นที่ดังกล่าวยังเป็นพื้นที่มีศักยภาพในการแข่งขันดี
  เนื่องจากเป็นศูนย์กลางการขนส่ง มีสนามบินพาณิชย์ มีความพร้อมด้านสาธารณสุข
  ใกล้แหล่งแรงงาน วัตถุดิบเกษตร และแหล่งน้ำ

  บริษัทได้ให้บริษัท บีซีเอ ประเมินราคา จำกัด และบริษัท เอเจนซี่ ฟอร์ เรียลเอสเตท
  แอฟแฟร์ส จำกัด ซึ่งเป็นบริษัทประเมินราคาอิสระที่ได้รับอนุญาตจากสำนักงาน กลต.
  ประเมินราคาที่ดินแปลงดังกล่าวเมื่อวันที่ 2 พฤศจิกายน 2544 ปรากฏว่ามีมูลค่าทั้งสิ้น 705 และ
  520 ล้านบาท หรือมีราคาเฉลี่ย 600,000 และ 442,550 บาทต่อไร่ ตามลำดับ

  นอกจากนี้ ที่ดินที่ติดกับที่ดินดังกล่าว คือบริเวณถนนมิตรภาพ กม. 229
  การเคหะแห่งชาติได้เข้าทำสัญญาซื้อขายที่ดิน เมื่อวันที่ 28 กันยายน 2538 เป็นจำนวนประมาณ
  675 ไร่ ในราคาเฉลี่ย 410,000 บาทต่อไร่ และบริเวณถนนมิตรภาพ กม. 222.5 บริษัท
  ซีเกท เทคโนโลยี่ (ประเทศไทย) จำกัด ได้เข้าทำสัญญาซื้อขายที่ดิน เมื่อวันที่ 29 กันยายน
  2538 เป็นจำนวนประมาณ 13 ไร่ ในราคาเฉลี่ย 588,368 บาทต่อไร่
  ซึ่งก็สูงกว่าราคาที่บริษัทย่อยเข้าซื้อในราคาเฉลี่ย 350,000 บาทต่อไร่

  ทั้งนี้ ก่อนเข้าลงทุนในโครงการดังกล่าว บริษัทได้ให้คณะพาณิชย์และการบัญชี
  จุฬาลงกรณ์มหาวิทยาลัย ศึกษาความเป็นไปได้เบื้องต้นในการจัดทำนิคมอุตสาหกรรม
  เมื่อเดือนพฤศจิกายน 2544 ปรากฏว่าโครงการนี้มีอัตราผลตอบแทนคุ้มค่ากับการลงทุน
  โดยมีระยะเวลาการศึกษา 22 ปี มีกระแสเงินสดสุทธิของโครงการ 11.6 ล้านบาท (ณ
  อัตราคิดลดร้อยละ 10) และมีอัตราผลตอบแทนการลงทุนของโครงการร้อยละ 10.37
  (ตามข้อมูลที่กล่าวไว้ในหัวข้อเรื่องโครงการในอนาคต ข้อ 6.2.1)

  อนึ่ง เมื่อวันที่ 30 สิงหาคม 2543 คุณพรเสก กาญจนจารี
  และครอบครัวซึ่งเป็นผู้ถือหุ้นใหญ่ในบริษัท (ถือหุ้นประมาณร้อยละ 23.95
  ของทุนจดทะเบียนชำระแล้ว) ได้ขายหุ้นใน บริษัท พี เค เอส ดิเวลลอปเม้นท์ จำกัด
  (บริษัทที่เกี่ยวข้อง) จำนวน 25,605,000 หุ้น คิดเป็นร้อยละ 57.24
  ของทุนจดทะเบียนชำระแล้วให้กับ นายนิพิฐ อรุณวงศ์ ณ อยุธยา
  กรรมการของบริษัทและกรรมการผู้จัดการบริษัท นวนคร จำกัด ในราคาหุ้นละ 5 บาท รวมมูลค่า
  128.00 ล้านบาท (ชำระในวันทำสัญญา 1.54 ล้านบาท ส่วนที่เหลือจะถึงกำหนดชำระวันที่ 30
  มิถุนายน 2545) และเมื่อวันที่ 26 มกราคม 2544 และ 1 กุมภาพันธ์ 2544 นายนิพิฐ อรุณวงศ์
  ณ อยุธยา ได้ขายหุ้นดังกล่าวรวมจำนวน 27,855,000 หุ้นในราคาหุ้นละ 0.03 บาท รวมมูลค่า
  0.84 ล้านบาท ให้นางสาว จิตติมา จารุเสถียร หลานสาวของนายพรเสก กาญจนจารี
  ซึ่งทำให้นางสาวจิตติมา จารุเสถียรกลายเป็นผู้ถือหุ้นใหญ่ในบริษัท พี.เค.เอส. ดีเวลลอปเมนท์
  จำกัด ( ร้อยละ 62.27 ของทุนจดทะเบียนชำระแล้ว) ในเวลาต่อมา ทั้งนี้ สัญญาซื้อขายทั้ง 2
  รายการมีเงื่อนไขให้นายพรเสก กาญจนจารี สามารถซื้อหุ้นกลับคืนมาได้จากนายนิพิฐ อรุณวงศ์ ณ
  อยุธยา และนายนิพิฐ อรุณวงศ์ ณ อยุธยา สามารถซื้อหุ้นกลับคืนมาได้จากนางสาว จิตติมา
  จารุเสถียร ได้ภายในระยะเวลา 2 ปี นับแต่วันที่ทำสัญญาซื้อขาย นอกจากนี้ กรรมการของ
  บริษัท พี.เค.เอส. ดีเวลลอปเมนท์ จำกัด คือนางสาวกนิษฐา กาญจนจารี และนางสาวจิตติมา
  จารุเสถียร ก็มีความสัมพันธ์เป็นญาติของนายพรเสก กาญจนจารี
  ซึ่งจากเหตุการณ์ดังกล่าวตลาดหลักทรัพย์แห่งประเทศไทยได้มีหนังสือแจ้งให้บริษัททราบในเบื้องต้นว่า
  รายการซื้อขายที่ดินดังกล่าวเป็นรายการที่เกี่ยวโยงกัน
  ซึ่งความเห็นดังกล่าวไม่สอดคล้องกับความเห็นของคณะกรรมการและที่ปรึกษากฏหมายของบริษัท
  ซึ่งได้แก่ บริษัท สำนักกฎหมายสากล สยามพรีเมียร์ จำกัด และ
  สำนักงานกฎหมายบรรจงแอนด์วิทยา จำกัด ที่ให้ความเห็นเมื่อวันที่ 10 มกราคม 2545 และ 11
  มกราคม 2545 ตามลำดับ สรุปสาระสำคัญว่า รายการดังกล่าวไม่ถือเป็นรายการที่เกี่ยวโยงกัน
  เนื่องจากบุคคลที่เกี่ยวโยงกันไม่รวมถึงนิติบุคคลที่มีญาติสนิทเป็นผู้ถือหุ้น ประกอบกับ ณ ปัจจุบัน
  นายพรเสก กาญจนจารี ก็ยังมิได้ใช้สิทธิซื้อหุ้นคืนแต่อย่างใด
  ดังนั้นบริษัทจึงได้จัดประชุมผู้ถือหุ้นเพื่อพิจารณาเห็นชอบรายการดังกล่าวตามปกติ
  และได้แจ้งความเห็นดังกล่าวพร้อมเหตุผลให้ตลาดหลักทรัพย์แห่งประเทศไทยทราบแล้ว

6)  การฟ้องร้องและถอนฟ้องกรรมการของบริษัทกรณีซื้อที่ดินไม่เป็นไปตามมติคณะกรรมการ

  เมื่อปี 2539 คณะกรรมการของ บริษัท นวนคร จำกัด (บริษัทย่อย)
  ได้มีมติให้ซื้อที่ดินในบริเวณติดต่อกับที่ดินด้านทิศเหนือของโครงการนิคมอุตสาหกรรมนวนคร
  จำนวนประมาณ 250 ไร่ มูลค่าประมาณ 550 ล้านบาท
  เพื่อจัดทำเป็นบ่อบำบัดน้ำเสียของบริษัทย่อย ซึ่งบริษัทย่อยได้ซื้อที่ดินบริเวณดังกล่าวรวมทั้งสิ้น 206
  ไร่ จำนวนเงิน 456 ล้านบาท แต่ที่ดินที่ซื้อนั้นไม่ติดต่อเป็นผืนเดียวกัน
  ทำให้ไม่สามารถที่จะนำที่ดินมาพัฒนาขายในลักษณะแปลงใหญ่ๆ ได้จนถึงปัจจุบัน
  อีกทั้งได้ซื้อที่ดินที่ไม่อยู่ในพื้นที่ที่กำหนดจำนวน 3 แปลง เนื้อที่ประมาณ 59 ไร่ มูลค่าประมาณ
  130 ล้านบาท ซึ่งการซื้อที่ดิน 3 แปลงดังกล่าวไม่เป็นไปตามมติคณะกรรมการของบริษัทย่อย

  ในการจัดซื้อที่ดินครั้งนั้น บริษัทย่อยได้จัดซื้อจากบุคคลภายจำนวนประมาณ 82 ไร่
  เป็นเงินประมาณ 182 ล้านบาท (ราคาเฉลี่ย 2.22 ล้านบาทต่อไร่)
  และจัดซื้อจากกลุ่มจารุศรซึ่งเป็นผู้ถือหุ้นใหญ่และกรรมการของบริษัทย่อยอีกจำนวนประมาณ 124
  ไร่ มูลค่าประมาณ 274 ล้านบาท (ราคาเฉลี่ย 2.21 ล้านบาทต่อไร่)

  ต่อมาเมื่อวันที่ 29 มกราคม 2544
  บริษัทได้ยื่นฟ้องร้องกรรมการของบริษัทย่อยที่ดำเนินการจัดซื้อที่ดิน 3
  แปลงไม่เป็นไปตามมติคณะกรรมการของบริษัทย่อย
  โดยให้ซื้อที่ดินดังกล่าวคืนหากไม่ซื้อคืนให้ชดใช้ค่าเสียหายรวมดอกเบี้ยเป็นเงินทั้งสิ้นประมาณ 175
  ล้านบาทให้แก่บริษัทย่อยแทน

  อย่างไรก็ตาม ที่ประชุมคณะกรรมการบริษัทที่ 8/2543 เมื่อวันที่ 12 ธันวาคม 2543
  และที่ประชุมสามัญผู้ถือหุ้นประจำปี 2544 เมื่อวันที่ 11 เมษายน 2545
  ได้มีมติให้ถอนฟ้องกรรมการของบริษัทย่อยที่ดำเนินการจัดซื้อที่ดิน 3
  แปลงดังกล่าวเนื่องจากเห็นว่า
  บริษัทย่อยดำเนินธุรกิจการนิคมอุตสาหกรรมมายาวนานโดยกลุ่มจารุศรเป็นผู้ร่วมก่อตั้งกิจการและยังมีที่ดินรอบบริเวณดังกล่าวอีกมาก
  ประกอบกับการเจรจาเบื้องต้นก็มีความเป็นไปได้สูงที่จะมีการแลกที่ดิน 3
  แปลงดังกล่าวกับที่ดินด้านทิศเหนือซึ่งจะทำให้ที่ดินติดต่อเป็นผืนเดียวกันและสามารถนำไปพัฒนาเพื่อขายในลักษณะแปลงใหญ่ได้
  ซึ่งคณะกรรมการบริษัทมีความเชื่อมั่นว่าจะทำให้เกิดความสัมพันธ์ที่ดีและเกิดร่วมมือกันพัฒนาบริษัทย่อยในระยะยาวต่อไป
  อีกทั้งก่อให้เกิดประโยชน์สูงสุดแก่บริษัทได้ดีกว่าการฟ้องร้องดำเนินคดี

7)  ความคืบหน้าในการปรับโครงสร้างหนี้ และการปฏิบัติตามสัญญาการปรับโครงสร้างหนี้

  ในระหว่างปี 2544
  บริษัทและบริษัทย่อยได้เข้าทำสัญญาประนีประนอมยอมความที่ศาลเพื่อปรับปรุงโครงสร้างหนี้กับเจ้าหนี้สถาบันการเงินทั้งหมดแล้ว
  ซึ่งการปรับปรุงโครงสร้างหนี้ประกอบด้วย
  การโอนอสังหาริมทรัพย์เพื่อชำระหนี้ทั้งหมดหรือบางส่วน ขอลดอัตราดอกเบี้ย
  และขยายระยะเวลาการชำระคืนเงินต้นและดอกเบี้ยค้างชำระออกไป(รายละเอียดตามหมายเหตุประกอบงบการเงินปี
  2544 ข้อ 25) โดยมียอดหนี้จากการปรับปรุงโครงสร้างหนี้กับสถาบันการเงินทั้งสิ้น 1,525.52
  ล้านบาท เป็นยอดหนี้ที่จ่ายชำระด้วยเงินสดและโอนทรัพย์สินชำระหนี้จำนวน 474.39 ล้านบาท
  และยอดหนี้ที่ทางเจ้าหนี้ยกให้ตามสัญญาปรับปรุงโครงสร้างหนี้ จำนวน 133.55 ล้านบาท
  คงเหลือยอดหนี้ที่ขยายระยะเวลาการชำระหนี้ออกไปจำนวน 917.58 ล้านบาท
  ซึ่งรวมส่วนของดอกเบี้ยค้างชำระที่บริษัทจะได้รับยกเว้นเมื่อสามารถปฏิบัติตามสัญญาปรับโครงสร้างหนี้ได้
  จำนวน 153.57 ล้านบาทด้วย ดังนั้น บริษัทจึงมียอดหนี้คงค้างที่จะต้องจ่ายชำระจริง
  จำนวนทั้งสิ้น 764.01 ล้านบาท โดยชำระให้เสร็จภายในปี 2552 ตามสัญญาปรับโครงสร้างหนี้

  ดังนั้น ปัจจุบันบริษัทมีภาระหนี้คงค้างที่ต้องจ่ายชำระจริงทั้งสิ้น 764.01 ล้านบาท
  ซึ่งในจำนวนดังกล่าวเป็นดอกเบี้ยคงค้างที่ไม่คิดดอกเบี้ยจำนวน 151.66 ล้านบาท
  ส่วนที่เหลือจำนวน 612.35 ล้านบาท เป็นส่วนที่บริษัทจะต้องชำระดอกเบี้ยทุกเดือนโดยในปีแรก
  จะมีอัตราดอกเบี้ยต่ำ(มีอัตราเฉลี่ยเท่ากับร้อยละ 4.38)
  และจะมีอัตราดอกเบี้ยเพิ่มขึ้นทุกปีจนกระทั่งสูงสุดที่อัตราดอกเบี้ย MLR
  ซึ่งทำให้บริษัทมีภาระดอกเบี้ยจ่ายจากภาระหนี้ดังกล่าวในปี 2544 – 2546 ประมาณ 10.71 ,
  28.94 และ 33.56 ล้านบาทตามลำดับ
  ทั้งนี้บริษัทได้จัดทำประมาณการทางการเงินเพื่อวางแผนการชำระดอกเบี้ยดังกล่าวให้เป็นไปตามสัญญาการปรับโครงสร้างหนี้
  โดยในระยะเวลาที่ผ่านมาบริษัทก็ได้ชำระดอกเบี้ยดังกล่าวตรงตามกำหนดเวลามิได้ค้างชำระแต่อย่างใด

8)  การฟ้องร้องเพื่อขอรับชำระเงินล่วงหน้าซื้ออาคารชุดคืนจากบริษัท บางกอกแลนด์ จำกัด
    (มหาชน)

  ในเดือนกันยายน 2533 บริษัทได้เข้าทำสัญญาจะซื้อจะขายห้องชุดพักอาศัยเมืองทองธานี
  อาคารริเวียร่า 4 กับ บริษัท บางกอกแลนด์ จำกัด (มหาชน) (ผู้ขาย) จำนวน 103 หน่วย
  พื้นที่ประมาณ 10,400 ตารางเมตร เพื่อนำไปขายหรือให้เช่า มูลค่าประมาณ 250.46 ล้านบาท
  โดยมีกำหนดก่อสร้างเสร็จ 31 ธันวาคม 2536
  ซึ่งบริษัทได้ชำระเงินล่วงหน้าตามสัญญาแล้วเป็นเงิน 100.18 ล้านบาท ส่วนที่เหลือ 150.28
  ล้านบาท บริษัทจะชำระในวันที่โอนกรรมสิทธิ์หรือวันที่เข้าครอบครองแล้วแต่วันใดจะเกิดขึ้นก่อน
  ต่อมาในเดือนมิถุนายน 2543 บริษัทได้ยื่นหนังสือให้ผู้ขายดำเนินการโอนกรรมสิทธิ์ห้องชุดดังกล่าว
  ซึ่งผู้ขายได้นัดหมายให้บริษัทไปรับโอนกรรมสิทธิ์ในวันที่ 6 กันยายน 2543
  จากเจ้าของโครงการพร้อมชำระเงินที่เหลืองวดสุดท้ายและเบี้ยปรับอีกร้อยละ 2
  ต่อเดือนของเงินค้างชำระ อย่างไรก็ตาม
  บริษัทได้ตรวจพบว่าห้องชุดที่ซื้อขายมีการดัดแปลงเป็นเซอร์วิสอพาร์ทเมนท์และให้บุคคลภายนอกเข้าพักอาศัย
  บริษัทจึงได้มีหนังสือแจ้งไปยังผู้ขายเพื่อขอตรวจสอบกรรมสิทธิ์ห้องชุดดังกล่าวและขอยกเลิกเบี้ยปรับจำนวนร้อยละ
  2 ต่อเดือนนั้น แต่ได้รับการเพิกเฉย บริษัทจึงไม่สามารถรับโอนกรรมสิทธิ์ในวันนัดโอนได้
  นอกจากนี้ ในวันที่ 8 กันยายน 2543
  ผู้ขายได้มีหนังสือแจ้งยกเลิกสัญญาและริบเงินที่ได้ชำระไว้แล้วทั้งหมด ที่ประชุมคณะกรรมการครั้งที่
  6/2543 เมื่อวันที่ 11 กันยายน 2543
  จึงมีมติให้บอกเลิกสัญญาเรียกเงินที่จ่ายชำระไว้ทั้งหมดคืนพร้อมค่าเสียหายและดำเนินตามขั้นตอนกฏหมายเมื่อวันที่
  17 ตุลาคม 2543 ฝ่ายโจทย์และจำเลยได้ดำเนินการสืบพยานเสร็จแล้วเมื่อวันที่ 18 มิถุนายน
  2545 ซึ่งศาลได้กำหนดนัดฟังคำพิพากษาในวันที่ 19 สิงหาคม 2545
  โดยศาลชั้นต้นได้พิพากษาให้บริษัทเจ้าของโครงการชำระคืนเงินล่วงหน้าดังกล่าวแก่บริษัทฯพร้อมดอกเบี้ยอัตราร้อยละ
  8.35 ต่อปี นับตั้งแต่วันที่ 25 พฤษภาคม 2535 จนกว่าจะชำระเสร็จ ต่อมาเมื่อวันที่ 18
  พฤศจิกายน 2545
  บริษัทเจ้าของโครงการได้ยื่นอุทธรณ์คำพิพากษาต่อศาลและบริษัทฯได้คำแก้อุทธรณ์ต่อศาลแล้วเมื่อวันที่
  27 ธันวาคม 2545 ขณะนี้คดีอยู่ในระหว่างการพิจารณาของศาล อนึ่ง
  บริษัทได้ตั้งสำรองค่าเผื่อการลดมูลค่าของเงินล่วงหน้าซื้ออาคารชุดทั้งจำนวนเป็นเงิน 100.18
  ล้านบาทดังปรากฏในงบการเงินสำหรับปีสิ้นสุด 31 ธันวาคม 2545 แล้ว

9)  การนำหุ้นในบริษัท นวนคร จำกัด เข้าจดทะเบียนในตลาดหลักทรัพย์แห่งประเทศไทย

  ในปี 2534 บริษัทมีนโยบายขยายการลงทุนไปยังธุรกิจอสังหาริมทรัพย์ บริษัทจึงได้เข้าไปลงทุนใน
  บริษัท นวนคร จำกัด (บริษัทย่อย) ในสัดส่วนร้อยละ 53.35 ของทุนจดทะเบียน
  (ทุนจดทะเบียนชำระแล้ว 222.37 ล้านบาท)
  โดยมีวัตถุประสงค์เพื่อนำหุ้นเข้าจดทะเบียนในตลาดหลักทรัพย์แห่งประเทศไทย
  ประกอบกับในระยะเวลาที่ผ่านมาบริษัท นวนคร จำกัด
  มีฐานะการเงินและผลการดำเนินงานดีอย่างต่อเนื่อง
  ทำให้บริษัทมีแผนที่จะนำหุ้นของบริษัทย่อยเข้าจดทะเบียนในตลาดหลักทรัพย์แห่งประเทศไทยให้เร็วที่สุด
  โดยขณะนี้อยู่ระหว่างการศึกษาคุณสมบัติของการเป็นหลักทรัพย์จดทะเบียนในเบื้องต้น
  ซึ่งหากบริษัทมีคุณสมบัติครบถ้วนตามหลักเกณฑ์ คาดว่าจะสามารถนำหุ้นของ NNCL
  เข้าจดทะเบียนในตลาดหลักทรัพย์แห่งประเทศไทยได้ประมาณกลางปี 2546

  ทั้งนี้ จากข้อกำหนดของตลาดหลักทรัพย์แห่งประเทศไทย เรื่อง
  การรับหุ้นสามัญเป็นหลักทรัพย์จดทะเบียนกำหนดให้บริษัทต้องกระจายการถือหุ้นให้แก่ผู้ถือหุ้นรายย่อยไม่น้อยกว่าร้อยละ
  20 ของทุนชำระแล้วนั้น บริษัทจึงคาดว่าภายหลังการเสนอขายหลักทรัพย์ของ NNCL
  ต่อประชาชนทั่วไป บริษัทอาจมีสัดส่วนการถือหุ้นใน NNCL ไม่ถึงร้อยละ 50 ของทุนชำระแล้ว
  ซึ่งจะมีผลให้

-   บริษัทจะไม่นำงบการเงินของ NNCL มาจัดทำในงบการเงินรวม
    แต่จะบันทึกตามวิธีส่วนได้เสียแทน

-   บริษัทมีส่วนแบ่งกำไรจากบริษัท นวนคร จำกัด ลดลงตามสัดส่วนการถือหุ้นที่ลดลง

  อย่างไรก็ตาม บริษัทคาดว่าจะไม่เกิดผลกระทบทางบัญชีในรายการมูลค่าเงินลงทุนของ NNCL
  เนื่องจาก บริษัทบันทึกรายการมูลค่าเงินลงทุนตามมูลค่าทางบัญชีหรือมูลค่าตลาดที่ต่ำกว่า

  นอกจากนี้ การนำหุ้นสามัญของ NNCL
  เข้าจดทะเบียนในตลาดหลักทรัพย์แห่งประเทศไทยยังมีความไม่แน่นอน
  และมีขั้นตอนการดำเนินงานมาก เช่น การปรับโครงสร้างการบริหารจัดการ
  การขจัดความขัดแย้งทางผลประโยชน์ การแปรสภาพเป็นบริษัทมหาชน
  และการจัดประชุมผู้ถือหุ้นเพื่อขอมติเพิ่มทุนจดทะเบียน เป็นต้น
  ซึ่งอาจเป็นปัจจัยที่ทำให้การนำหุ้นของ NNCL
  เข้าจดทะเบียนในตลาดหลักทรัพย์แห่งประเทศไทยล่าช้ากว่าแผนที่คาดไว้

10) แนวโน้มในอนาคต

  แม้ว่าภาวะเศรษฐกิจในอนาคตยังมีแนวโน้มที่ไม่ชัดเจนว่าจะปรับตัวไปในทิศทางใด
  แต่บริษัทคาดว่าภายหลังจากความสำเร็จในการปรับโครงสร้างหนี้ของบริษัทจะยังผลให้ผลการดำเนินงานและฐานะการเงินของบริษัทดีขึ้น
  และจากการที่บริษัทได้พยายามปรับปรุงประสิทธิภาพในการดำเนินงานและการผลิตส่งผลให้ต้นทุนในการผลิตของบริษัทลดลงและสามารถแข่งขันกับคู่แข่งได้ดียิ่งขึ้น
  ซึ่งจะส่งผลให้บริษัทลดผลขาดทุนสะสมได้เป็นลำดับจนสามารถจ่ายเงินปันผลต่อผู้ถือหุ้นได้
  และสามารถดำเนินธุรกิจต่อไปได้ในอนาคต

11) นโยบายการรับรู้รายได้ และการวิเคราะห์คุณภาพลูกหนี้

  บริษัทมีนโยบายการรับรู้รายได้ในสายธุรกิจต่างๆ ของบริษัท ดังนี้

-   รายได้จากการขายผลิตภัณฑ์ปอและพลาสติกแสดงมูลค่าตามราคาในใบกำกับสินค้า
    โดยไม่รวมภาษีมูลค่าเพิ่มสำหรับสินค้าที่ได้ส่งมอบหลังจากหักสินค้ารับคืนและส่วนลดแล้ว

-   บริษัท นวนคร จำกัด และบริษัท สวนอุตสาหกรรมสระบุรี จำกัด
    รับรู้รายได้จากการขายที่ดินเมื่อมีการทำสัญญาจะซื้อจะขายและได้รับเงินชำระขั้นต้นจนถึงระดับหนึ่งแล้วตามวิธีเงินค่างวดที่ถึงกำหนดชำระ

-   บริษัท นวนคร จำกัด และบริษัท เอ็นอีพี พรอพเพอร์ตี้ จำกัด
    รับรู้รายได้จากการขายบ้านพร้อมที่ดินเมื่อได้มีการทำสัญญาจะซื้อจะขายและได้รับเงินชำระขั้นต้นจนถึงระดับหนึ่งแล้วตามวิธีอัตราส่วนของงานที่ทำเสร็จ
    ทั้งนี้อัตราส่วนของงานที่ทำเสร็จของบริษัท นวนคร จำกัด
    คำนวณโดยการเปรียบเทียบต้นทุนงานก่อสร้างที่เกิดขึ้นของบ้านแต่ละหลังกับต้นทุนงานก่อสร้างทั้งหมดตามสัญญา
    สำหรับอัตราส่วนของงานที่ทำเสร็จของบริษัท เอ็นอีพี พรอพเพอร์ตี้ จำกัด
    ถือตามอัตราส่วนการประเมินผลงานที่ทำเสร็จโดยวิศวกรผู้ควบคุมโครงการ

-   บริษัท นวนคร จำกัด
    รับรู้รายได้ค่าบริการโดยไม่รวมภาษีมูลค่าเพิ่มเมื่อการให้บริการเสร็จสิ้นและได้ออกใบแจ้งหนี้แล้ว

  ในส่วนของการวิเคราะห์คุณภาพลูกหนี้
  บริษัทจะตั้งสำรองค่าเผื่อหนี้สงสัยจะสูญโดยประมาณขึ้นจากจำนวนหนี้ที่คาดว่าจะเก็บเงินไม่ได้
  จำนวนสำรองนี้ประมาณขึ้นจากประสบการณ์ในการเก็บเงินและตามสถานะปัจจุบันของลูกหนี้คงค้าง
  ณ วันที่ในงบ